
Мирослав Янчев

Кмет на Община Златоград 

Настоящата Програма е разработена на основание разпоредбите на чл.44, ал.5 от  ЗМСМА и съдържа принципи на управление, основни цели, приоритети, дейности, срокове за изпълнение и очакваните резултати. Програмата е пряко обвързана с Общинския план за развитие 2014-2020г., рамков документ, определящ насоките за развитие на Община Златоград за седем годишен период.
08.02.2016 г.

РЪКОВОДНИ ПРИНЦИПИ НА УПРАВЛЕНИЕ
Формирайки предизборната си платформа, достойно и с гордост заявявих, че мандат 2007-2011 бе мандат на дългосрочно планиране и гражданска енергия, мандат 2011-2015 бе мандат на устойчиво изграждане и видими резултати. 

Сега, планирайки Програмата си за управление на Община Златоград за четири години, поемайки цялата тежест на кметския пост за трети пореден мандат, ясно съзнавайки силата на ангажимента на изречените обещания, отговорно декларирам, че ще положа всички усилия за това мандат 2015-2019 да бъде мандат на социалната стабилизация и добрите възможности за развитие на всеки, избрал Община Златоград за свое място за живеене. 

В качеството си на Кмет на Община Златоград декларирам, че в дейността си ще се ръководя от следните принципи на добро управление:

· Ефективно сътрудничество
Доброто управление на общината, базирано на световните практики, националното законодателство и очакванията на гражданите, може да бъде постигнато само чрез добър диалог, разбиране, взаимно уважение и демократична система за взаимен контрол между Кмета, като едноличен изпълнителен орган на общината и Общински съвет, като колективен орган на местното самоуправление. Ползотворното взаимодействие на двата изборни органа в общината – общински съвет и кмет е предпоставка за отговорно и разумно управление. 

· Открито управление
Основополагащ елемент на откритото управление е диалогът с гражданите по всички обществено значими действия за гарантиране на обществения интерес.  Прилагането на този принцип утвърждава общественото доверие в местната власт. Трайното и последователно прилагане на различни форми на гражданско участие в местната власт осигурява ефективен обществен дебат, включва местната общност в идентифициране и решаване на местните проблеми. Затвърждаването на имиджа на общината като институция с най-високо обществено доверие и одобрение превръща кмета в гарант за ефективна и отговорна, за решаване на проблемите на гражданите, местна власт. 
· Ефикасна и отговорна местна власт
Администрацията, като носител на институционалния опит на местната власт, който се предава от мандат на мандат, е ключов фактор за ефикасната работа на кмета. Инвестирането в траен и устойчив административен капацитет е инвестиция с голяма възвращаемост. За удовлетворяване индивидуалните потребности на гражданите и обществените очаквания, пълноценното използване на качествен административен ресурс е гарант за ефективно, ефикасно и отговорно управление. 

· Партньорство

Развиването на междуобщинска солидарност и партньорство е залог за силно местно самоуправление. Различните форми на междуобщинско сътрудничество, за реализиране на съвместни дейности в обществена полза, са  възможност за усъвършенстване на местната политика и доказателство за добро управление.
ВИЗИЯ И ПРИОРИТЕТИ ЗА РАЗВИТИЕ НА ОБЩИНА ЗЛАТОГРАД

Програмата за управление на Община Златоград (2015-2019) е съобразена с целите и приоритетите на Общинския план за развитие (2014–2020), Интегрирания план за градско възстановяване и развитие и предизборната ми платформа за управление на общината, която допълва с конкретни предложения, направени от жителите на Община Златоград при проведените предизборни срещи по населени места.
През изминалите два мандата се справяхме с много предизвикателства и решихме много проблеми, но и много общински дела останаха недовършени, основно поради ограниченията, наложени от общинския бюджет.   Като кмет с дългогодишен опит знам колко потенциал има общината ни, за да се развива. Настоящата програма определя ключовите възможности на местното развитие, зачитайки волята на гражданите. 
Извършвайки равносметка на постигнатото през изминалите мандати, отчитайки силните и слабите страни в постоянния ни стремеж за развитие на местното самоуправление, осъзнавайки предстоящите предизвикателства, представям пред Вас Програмата си за управление на Община Златоград до 2019 година, която съсредоточава административен, финансов, технически ресурс за инвестиционни дейности с голям социален ефект, водещ до икономическа стабилност и възможност за прилагане на гъвкава политика по отношение на задържане на местното население и привличане на нови инвестиции. А когато говорим за стабилност, това означава реформи.

В моята предизборна платформа акцентирах върху няколко основни момента, особено важни за развитието на Община Златоград: 

· Реформа в общинското здравеопазване с ясна стратегия за осигуряване на качествени здравни услуги; 

· Реформа в общинската образователна система, съобразно потребностите на местното население;

· Реформа в областта на опазване на околната среда и ВиК сектора; 

· Активна стратегия по отношение на привличането на нови инвестиции и стабилизиране на местната икономика чрез изграждане на активна Местна инициативна група с териториално балансирана местна стратегия за развитие; 

· Популяризиране на туристическа дестинация Златоград извън пределите на България; 

· Привличане на интереса на водещи фактори за развитието на спортен туризъм и разбира се,
реализиране на приоритета ни – балнеология. 

Постигнатото до сега изисква да се изработи една балансирана и реалистично обмислена програма за управление, която да концентрира основния финансов ресурс и за благоустрояване на крайните жилищни квартали в Златоград и уличната мрежа във всички населените места в общината. 

Визията на програмата ми за развитие на Община Златоград кореспондира с тази, която определихме през 2014 година, в Общинския план за развитие. Със съвместни усилия да изградим Община Златоград като УСТОЙЧИВО РАЗВИВАЩА СЕ ОБЩИНА В РОДОПИТЕ, СЪС  СЪХРАНЕНА ПРИРОДА И КУЛТУРНО-ИСТОРИЧЕСКО НАСЛЕДСТВО, ПРОСПЕРИРАЩА КАТО ИКОНОМИЧЕСКИ, ТУРИСТИЧЕСКИ И ДУХОВЕН ЦЕНТЪР, ОСИГУРЯВАЩ ВИСОКО КАЧЕСТВО НА ЖИВОТ НА БУДНИТЕ СИ ЖИТЕЛИ.
Главната стратегическа цел е насочена към постигане на балансирано социално-икономическо и териториално развитие, повишаване на благосъстоянието, сигурността и достъпността на местните жители чрез ефикасно използване на собствените ресурси, налични потенциали и възможностите, предоставени от  Европейския съюз.
За реализиране на целта е необходимо да се осъществят положителни промени във всички общественно значими сфери на дейност на местната власт, следвайки определените приоритети, съобразени с Общинския план за развитие. 

УПРАВЛЕНИЕ НА ОБЩИНСКАТА СОБСТВЕНОСТ И ИНФРАСТРУКТУРА

Мисия в управлението на собствеността на Община Златоград е оптимално използване на наличните ресурси - недвижими имоти и общински поземлен фонд за получаване на максимални резултати,  в името и интереса на населението на общината и осигуряване на максимално добри условия и качество на живот.

Управлението на общинската собственост е подчертано децентрализирана сфера на местното самоуправление. Националното законодателство дава възможност на общините да управляват общинската си собственост, съобразно обществените потребности и стратегическите приоритети на общината. В тази връзка, през 2014 година, Община Златоград разработи Стратегия за управление и разпореждане на общинската собственост в периода 2014-2020 г.  
За ефективното управление на общинската собственост, водещи принципи ще продължават да бъдат публичност и отчитане мнението на местната общност и ще следваме установената, вече от години, политика за: 
· Изграждане на общинска инфраструктура;

· Подкрепа на най-уязвимите и най-безпомощните жители на общината;

· Приоритетно внимание към сферите на образованието, културата и спорта.
Правото на собственост на общината й осигурява възможност да съставя самостоятелен бюджет, в който важно перо са приходите от управление на общинското имущество, както и възможност да извършва стопанска дейност. 
Община Златоград се класифицира като „неиндустриална община”, поради ниските стойности на показатели като средна работна заплата, БВП на глава на населението, емисии на вредни вещества в атмосферата и др. От друга страна наличните природни, исторически и географски ресурси извеждат като водеща икономическа опора, развитието на туризма. Златоград се превръща във все по-желана туристическа дестинация, което създава възможности за повишаване търсенето на имоти, включително и общински, за развитие на икономическа дейност. От тази гледна точка, използвайки и силния си туристически потенциал, смятам че е стратегически важно, за привличане на инвеститори, да се съсредоточи ресурс за популяризиране на атрактивна общинска собственост.  
Като община, приоритизирала развитието на туризма и с цел  реализиране на приходи  от алтернативни негови форми, през настоящия мандат ще се насочат усилия за модернизиране на наличната неизползваема общинска материална база в по-големите населени места на територията на общината и преустройството й, там, където е възможно, в база за отдих и туризъм. В този ред на мисли, ще се търси възможност за финансиране, от различни донорски програми, на идеи, доказващи икономическо развитие и на селата. За пример бих могъл да посоча реконструирането на сградата „Бивше кметство на с. Ерма река” в база за рекреация и балнеология. 
Използвайки и различни форми на публично-частното партньорство също ще се търси благоустрояване на терени – общинска собственост. Решаването на редица въпроси от местно значение, в сферата на благоустрояването и комуналните дейности, устройството и развитието на територията на общината, опазването на околната среда и поддържането на елементите на техническата инфраструктура, на фона на ограничените бюджетни средства, с които Община Златоград разполага, са основна предпоставка за търсене на форми за сътрудничество между общината и частния сектор. 
Публично-частното партньорство е един от водещите инструменти за реализацията на инфраструктурни проекти, като негови основни предимства са извършването на  благоустройствени мероприятия върху обекти, представляващи общинска собственост, чрез насърчаване на гражданското участие.
За да се привлече инвеститорския интерес е важно централните площи на населените места да имат атрактивна визия. Озеленяване, създаване на цветни градини, малки благоустроителни мероприятия, са дейности, които изискват повече прилагане на гъвкави алтернативни форми за тяхното реализиране, отколкото значителен финансов общински ресурс. Предвид това, активността на кметовете на населените места и техните жители е от изключителна важност за подобряване облика на селата в общината.  

Размерът на целевата субсидия за капиталови разходи за Община Златоград през годините, определян в проектите на Закона за държавния бюджет на Република България и ниският размер на собствените приходи, задължават да се търсят  допълнителни средства и начини за изграждането  и поддържането на общинската инфраструктура. Точно тук може да се посочи още един обект като добър пример за публично-частно партньорство: През 2015 година в УПИ ХІ –  за автобусна спирка, кв.46 по ПУП на гр. Златоград, в полза на Община Златоград е изградена и въведена в експлоатация чакалня с каса и тоалетни. Община Златоград придоби тази сграда срещу възмездно учредяване право на строеж върху недвижим имот – частна общинска собственост,  добър пример за публично-частно партньорство по реда на Закона за общинската собственост.
Град Златоград има изградени много добре оформени зелени площи и Градски парк, но  е факт, че голяма част от зелените площи, около многофамилните жилищни сгради се ползват като паркинги. За благоустрояване на тези градски терени, също могат да бъдат използвани различни форми на публично-частно партньорство, като се вземе предвид и обществения интерес на местното население. 
Вниманието през настоящия мандат ще бъде насочено към осъществяване на специална общинска политика в областта на енергийната ефективност на обекти-публична общинска собственост, многофамилни жилищни сгради, публични институции и улично осветление. Изпълнението на мерки за енергийна ефективност както в общинския сграден фонд, така и в частния сектор, безспорно ще се отрази не само върху подобряване на условията за живот и енергийните показатели на сградите, но и върху подобряване на качеството на атмосферния въздух. 
Друга възможност за увеличаване на приходите от общинска собственост и създаване на условия за местно икономическо развитие, е умелото управление на общинския поземлен фонд. Със Закона за собствеността и ползването на земеделските земи на общината се възстанови право на собственост върху земеделски имоти. И ако в годините на преструктуриране на селското стопанство интересът към земеделските земи е вял и откъслечен, то с приемането на Общата селскостопанска политика на Европейския съюз  се създаде   възможност земеделските производители да кандидатстват по Схемата за единно плащане на площ и да получат финансово подпомагане за развитието на земеделието  и конкурентоспособността  на земеделските стопани, с което се повиши  интереса за ползването на  земя от  общинския поземлен фонд. 

Политиката на Община Златоград в тази област следва да продължи в посока дългосрочното отдаване под наем и аренда на земеделските земи. Това ще даде сигурност на земеделските производители и ще доведе до поддържането на земеделските земи в добро екологично и земеделско състояние. И не на последно място ще създаде възможност за икономическо развитие и задържане на местното население. Общината ни разполага с голям потенциал за развитие на биологично земеделие и екологично животновъдство, потенциал, който все още не е използван в максимална степен. През настоящия мандат ще се положат усилия за популяризиране, сред местното население, на възможностите за развитие, които предоставя аграрния сектор, така че да се повиши инвестиционната активност в тази област.  
С придобиването от Община Златоград на собствеността върху бившите гранични застави ще се осигури възможност за развитие на алтернативен туризъм-планински, с осигуряване на бази за почивка. Това е една привлекателна алтернатива за общината, в която, чрез инвестиции, може да се разкрият нови работни места.
Друг належащ общински проблем, за чието разрешаване ще се търсят варианти през мандат 2015-2019 г.,  е свързан с разширяване на гробищните паркове, не само в гр.Златоград, но и в останалите населени места на общината. До края на мандата ще бъдат предприети мерки за изграждане на тоалетна и костница в прилежащата територия на гробищен парк Златоград, като по този начин се надявам да се реши проблема с липсата на достатъчно на брой свободни гробни места.
Възможност за осигуряване на финансови средства за управлението на собствеността на Община Златоград са и Оперативните програми на Европейския съюз, много други донорски програми, както и различни форми на публично-частното партньорство.
Едновременно с това, при наличие на външно финансиране, ще бъде продължен процеса на иницииране на дейности и строителство на нови обекти, както и ремонт на инфраструктурни обекти, необходими за подобряване на бизнес климата в общината и стимулиране на местното предприемачество. 
До 2019 г., в зависимост от периодите на отваряне на програмите за кандидатстване с проектни предложения, Община Златоград предвижда да осигури финансиране на следните проектните идеи: 

	№
	Име на проектното предложение
	Основна цел
	Очаквани резултати

	1
	Изграждане на геотермална отоплителна система на гр. Златоград


	Създаване на нови възможности за осигуряване на заетост и стабилизиране на общинската икономика, чрез оползотворяване на геотермалната вода за отопление на общински сгради. 
	Намалени разходи за отопление на общински сгради;

Намалено количество на замърсители във въздуха;

Подобрен топлинен комфорт на средата на работа в сградите; 

	2
	Изграждане на Бизнес център (инкубатор) 


	Допълнителна заетост и повишаване на жизнения стандарт, създавайки подходящи условия за инвестиции в трансграничния регион, чрез подобрена инфраструктура. Изграждане на център за подпомагане дейността на бизнеса, като ключов инструмент за насърчаване на икономическото развитие в общината. 
	Изграден център за подпомагане на бизнеса в Община Златоград с благоустроена и озеленена прилежаща територия, в централната градска част;

Подобрена бизнес инфраструктура, чрез предоставяне на логистична подкрепа, консултации и информация; 

Рекламирана продукцията на местните фирми на пазара.

	3
	Изграждане на Кооперативен пазар и ремонт на прилежащата територия

	Подобряване визията на действащия кооперативен пазар в централната градска част на Златоград. 
	Улеснен достъп на хората с увреждания до коопертивния пазар;
Подобрени площи, за разполагане на продукция и стоки;

Завишено предлагане на стоки;

Благоустроена централна градска част.

	4
	Благоустрояване на т.нар. «Казармен терен»

	Подобряване визията на централната градска част на Златоград и по-пълноценно използване на общински площи.
	Повишаване на възможностите за прекарване на свободното време на открито;

Пълноценно оползотворени площи в ценралната градска част на Златоград;
 

	5
	Изграждане на Комуникационно трасе Златоград-Термес-Ксанти – втори етап

	Трайно подобряване качеството на живот в общината и региона чрез подобряване на възможностите за движение на хора, стоки и товари в трансграничния регион Златоград – Термес - Ксанти
	Осигуряване на качествен, лесен и безопасен достъп на транспортния поток от автомобили до пътната връзка на Република България с Република Гърция

	6
	Въвеждане на енергоефективни мерки в сгради-общинска собственост
	Трайно подобряване качеството на живот и жизнената среда в общината и региона чрез енергийна ефективност в сгради- общинска собственост
	Намаляване на разходите за потребена енергия за отопление;

Намаляване количеството на отделения СО2 в атмосферата;

Благоустроена жилищна среда.

	7
	Въвеждане на енергоефективни мерки в сгради – многофамилни жилища
	Трайно подобряване качеството на живот и жизнената среда в общината и региона чрез енергийна ефективност в многофамилни жилищни сгради 
	Намаляване на разходите за потребена енергия за отопление;

Намаляване количеството на отделения СО2 в атмосферата;

Благоустроена жилищна среда.

	8
	Въвеждане на енергоефективни мерки в сгради на публични институции
	Трайно подобряване качеството на живот и жизнената среда в общината и региона чрез енергийна ефективност в сгради на държавни институции.
	Намаляване на разходите за потребена енергия за отопление;

Намаляване количеството на отделения СО2 в атмосферата;

Благоустроена жилищна среда.

	9
	Въвеждане на енергоефективни мерки чрез подмяна на уличното осветление

	Трайно подобряване качеството на живот и жизнената среда в общината и региона чрез енергийна ефективност на уличното осветление в град Златоград.
	Намаляване на разходите за потребена енергия за осветление;

Благоустроена жилищна среда.

	10
	Изграждане на център за рекреация и балнеолечение в с. Ерма река
	Подобряване на бизнес климата в населеното място, повишаване на качеството на живот на местното население и полагане на основите на развитието на балнеология в района.
	Пълноценно оползотворяване на термоминералната вода, открита в с.Ерма река;

Пълноценно оползотворяване на туристическия потенциал на общината;

Създадени нови възможности за развитие на туристическия и икономически потенциал;
Пълноценно използване на общинска материална база;

Повишаване качеството на живот на местното население.

	11
	Благоустрояване на площади в по-големите населени места на Община Златоград
	Подобряване на привлекателността на по-големите населени места в общината и повишаване на възможностите за прекарване на свободното време на открито.
	Подобрена визия на населените места;

Осигурени възможности за прекарване на свободното време на открито;

Изградена достъпна архитектурна среда за хора със специфични потребности.

	12
	Изграждане на автогара в гр. Златоград
	Трайно подобряване качеството на живот и жизнената среда в общината и региона.

	По-добра организация на движение в общината; 

Подобрени условия за пътуване на местното население, туристи и гости на общината; 
Обособяване на съоръжение за обслужване на пътници.


	13
	Благоустрояване на гробищен парк в Златоград, вкл. Изграждане на тоалетна, костница


	Благоустрояване на обществен терен със специално предназначение за задоволяване на специфични потребности на населението в град Златоград 
	Подобрен достъп до терена;
Постигната по-добра организация при провеждането на тъжни ритуали и задоволяване на потребността от гробни места. 
Повишена удовлетвореност сред местното население. 

	14
	Благоустрояване на гробищните паркове в населените места на общината
	Благоустрояване на обществени терени със специално предназначение. 
	Подобрен достъп до терена;
Постигната по-добра организация при провеждането на тъжни ритуали и задоволяване на потребността от гробни места. 

Повишена удовлетвореност сред местното население. 

	15
	Изработване на унифицирани указателни табели за туристическите обекти в общината
	Подобряване на туристическата визия на Община Златоград.

	Подобрена информираност на гостите и туристите в общината;

Улеснен достъп до туристическите атракции и местата за настаняване в Община Златоград.

	16
	Доизграждане и реконструкция  на водопроводната и канализационна система на гр. Златоград и с. Старцево.
	Повишаване качеството на живот на населението на град Златоград и с. Старцево, чрез подобряване достъпа до качествена  водоснабдителна и канализационна инфраструктура.


	Подобрено качество на питейната вода;

Повишена ефективност на водопотребление - намалени загуби на чиста вода и ограничени аварии; 

Изградена система за отвеждане и пречистване на битови отпадни води; 

	17
	Реконструкция на улична мрежа и общински пътища;


	Повишаване на привлекателността на населените места и подобряване на достъпа до населените места в общината. 
	Подобрена мобилност на населението;

Подобрено експлоатационно състояние на пътната и улична настилка.

	18
	Създаване на Местна инициативна група 
	Създаване на нови възможности за развитие на икономически потенциал на общината;

Осигуряване на допълнителна заетост и повишаване на жизнения стандарт, създавайки подходящи условия за инвестиции в трансграничния регион, чрез подобрена инфраструктура. 
	Задоволени потребности от инвестиции на местния бизнес;

Повишено качество на живот на населението;

Благоустроена среда;

Създадена възможност за финансиране на проектни идеи на местното население.

	19
	Изграждане на обществена трапезария
	Подобряване начина на живот на местното население и осигурена социална услуга за задоволяване на потребности от първостепенно значение на най-нуждаещите се
	Осигурена храна за социално слаби лица от общината;

Осигурена храна за хора със специфични потребности от общината.

	20
	Изработване на финансово-икономически анализ за ползите и разходите от използването на геотермалната вода, съсредоточена в геотермалната система Ерма река-Елидже

	Създаване на  условия за развитие на местната и регионална икономика;

Създаване на нови възможности за развитие на туристическия и икономически потенциал;

Ефективно оползотворяване на геотермалното находище.
	Допълнителна заетост и повишаване на жизнения стандарт, създавайки подходящи условия за инвестиции в трансграничния регион;

Рационално и оптимално оползотворявана вода;

Удовлетворени очаквания на населението. 



	21
	Предприемане на действия за издаване на български сертификат за лечебните свойства на геотермалната вода, съсредоточена в геотермалната система Ерма река-Елидже


	Сертифициране на лечебната вода за по-ефективното й оползотворяване
	Издаден сертификат за лечебните свойства на водата;

Рационално оползотворявана вода.

	22
	Изграждане на консорциум между общинската болница и областна болница с цел да се предоставят качествени здравни услуги
	Предоставяне на по-качествени здравни услуги на населението от Община Златоград и съседните общини


	Подобрени възможности за лечение на населението;
Повишени  възможности за специализирани прегледи; 

	23
	Стимулиране на дейности за ефективно използване на биоразградим отпадък
	Ефективно оползотворяване на  отпадъците от домакинствата
	Намалени  количества на депонирани биоразградими отпадъци;

Повишена екологична култура на населението;

Използван биоразградим отпадък като компост, като пелети и друг вид горивни материали.

	24
	Въвеждане на система за разделно събиране на отпадъците в Община Златоград


	Екологосъобразно събиране на отпадъците от домакинствата в общината, с цел рециклирането им за намаляване на количеството  депониран или изгорен отпадък.  
	Намалени количества на депонираните или изгорени отпадъци;

Повишена екологична култура на населението;



	25
	Създаване на единен туристически пакет за туристическа дестинация Златоград
	Увеличаване броя на чуждестранните туристи, посетили Община Златоград 
	Създаден единен туристически пакет;

Изработени рекламни материали;

Осъществена рекламна дейност извън пределите на общината;

Привлечени чуждестранни туристи 

	26
	Цифровизиране на архива на общината – актови книги и техническа документация (картен материал)
	Повишаване качеството на административната обслужване на населението 
	Съхранена документация;

Улеснен достъп до архива;

Осигурено дългосрочно ползване на архива на общината.

	27
	Изработване на ОУП


	Разработване на основен инструмент за пространственото развитие на Община Златоград в дългосрочен план
	Усъвършенствана транспортно-комуникационна система;

Оптимизирана териториална структура;

Съхранена и разширена зелена система;

Въвеждане на ограничения при жилищното строителство и др.



	28
	Изграждане на спортна площадка в с. Старцево
	Подобряване на възможностите за спорт и прекарване на свободното време на открито на жителите от с. Старцево
	Изградена мултифункционална спортна площадка;

Осигурен достъп до спортното съоръжение за хора със специфични потребности;

Подобрени възможности за спорт и прекарване на свободното време на открито.

	29
	Реконструиране на т.нар. «Червено игрище» в гр. Златоград и изграждане на полифункционална спортна зала «Арена - Златоград»
	Подобряване на възможностите за спорт и прекарване на свободното време на жителите от Община Златоград 
	Изградена мултифункционална спортна площадка;

Осигурен достъп до спортното съоръжение за хора със специфични потребности;

Подобрени възможности за спорт и прекарване на свободното време.

	30
	„Осигуряване на довеждаща инфраструктура до индустриалната зона на гр. Златоград”
	Стабилизиране на общинската икономика, чрез създаване на нови възможности за развитие на икономическия потенциал в региона, повишаване  на конкурентоспособността на местния бизнес и осигуряване на допълнителна заетост.
	В резултат на изграждането на довеждаща инфраструктура до индустриалната зона се очаква развитие на нови икономически дейности и съответно разкриване на нови работни места.


МЕСТНИ ФИНАНСИ И ОБЩИНСКИ БЮДЖЕТ

Доброто управление на парите на общината означава те да бъдат ефективно планирани, ефикасно и законосъобразно изразходвани за ясно определени, обществено значими приоритети. Доброто управление се изразява чрез постигане на финансова стабилност и по-висока ефективност на бюджетните разходи.  
Финансовото стабилизиране на общината е в пряка зависимост от оптималното оползотворяване на финансови средства от различни донорски програми, за реализиране на проекти от новия програмен период 2014-2020 г. Началото на общинския мандат 2015-2019 година съвпада с реалния старт на процедурите за набиране на проектни предложения по всички оперативни програми. Привлечените средства от различни донорски програми остават основния източник за реализиране на общински инвестиции. Освен кандидатстване по новите програми е необходимо ежегодно да се осигурява устойчивост на вече реализираните инвестиции през предходния програмен период 2007-2013 г. 
Поемането на общински дълг и използването на различни дългови инструменти дава възможност за осигуряване на допълнителен финансов ресурс за изпълнение на общински политики. Недостатъчните собствени приходи, ограничените нива на целеви субсидии за инвестиционни дейности, както и необходимостта от съществен ресурс за осигуряване на оборотни средства и собствено участие за реализация на проектите, финансирани със средства от Европейския съюз са основната причина Община Златоград да се възползва от дълговото финансиране. 

По-добро и ефективно управление на бюджетните средства, чрез повишаването на събираемостта на местните данъци, такси и глоби е друг елемент на доброто финансово управление. В тази връзка действията ни ще бъдат насочени към повишаване събираемостта на данъчните и неданъчни приходи, разглеждане на възможностите за разширяване обхвата на неданъчните приходи. Тук смятам да предложа на Общински съвет придобиване на собственост върху държавен поземлен фонд в местността «Гюргенджик», с цел привличане на допълнителни приходи от инвестиции на бизнеса. 
Подобряване на жизнената среда за жителите на Община Златоград, чрез реализиране на различни форми на публично-частно партньорство с гражданите и бизнеса ще бъде сред основните приоритети на настоящия мандат. Под формата на публично-частно партньорство ще могат да бъдат реализирани благоустройствени проекти за отдих, туризъм, бизнес и др. 
Доброто управление е пряко свързано със структурите на гражданското общество. Подобряването на прозрачността и отчетността на местната власт и капацитета на граждански контрол върху общините са основна част от принципите за добро управление. Община Златоград ще продължи практиката за провеждане на открит бюджетен процес с широко гражданско участие, както и ще дава публичност на ефективното изразходване на средствата по общинския бюджет. Общинският бюджет се формира и от парите на данъкоплатците и се разходва за задоволяване на потребностите на населението. Предоставянето на качествени административни и общински услуги, свързани с поддържане и чистотата на обществени места, сметосъбиране и сметоизвозване, поддръжка на детски градини и много други в приоритета на общината, изисква и вече налага актуализация на размера на таксите и цените на тези услуги. За осигуряване на добри условия за живот в общината е необходимо да се  увеличат общинските приходи, отчитайки преди всичко социалната поносимост на местното население. 

 Общината практически не е способна да осъществява самостоятелна и финансово гарантирана политика по инвестиции и растеж. Нищожна е  възможността да влияе пряко чрез общинския бюджет на процесите в общината и да подхранва растежните фактори на общинско ниво.
Силната степен на финансова централизация също е фактор, имащ негативно влияние върху общинския бюджет. Изключително висок процент от приходите, генерирани на местно ниво постъпват в държавния бюджет и се преразпределят към общинския, което обезсърчава мотивацията за по-добра събираемост.

Действията трябва да са насочени към по-активно оползотворяване на местните ресурси и да се насочи към инвестиции, генериращи добавена стойност. Такава възможност е оползотворяването на потенциала на геотермалното находище. 
Реализирайки подготвения проект, общината от една страна ще намали оперативните си разходи за издръжка (отопление), а от друга ще предостави възможността за растеж на местните стопански субекти, които чрез местната данъчна политика ще осигурят по-висок дял на собствените приходи в общинския бюджет. 
ПЛАНИРАНЕ И УСТРОЙСТВО НА ТЕРИТОРИЯТА
Дейностите по устройственото планиране, инвестиционното проектиране и строителството, управлението на отпадъците, развитието на инфраструктурата и благоустрояването са сред основните дейности, които законодателството е предоставило в компетенциите на общините. Това са дейности и услуги, които на практика се осъществяват и предоставят ежедневно и се ползват от всички граждани и юридически лица на територията на общината.  
Съществен елемент, в областта на планиране и устройство на територията, е Общият устройствен план. Община Златоград няма утвърден Общ устройствен план, нито приети Териториални устройствени планове. Липсата на устройствени планове не дава необходимата информация за инвестиционния потенциал на общината, в това число и за действителната стойност на имотите-общинска собственост. Преобладаващата част от финансиращите програми, по които можем да кандидатстваме с проекти, изискват наличие на общ устройствен план. За някои дейности самото законодателство изисква общ устройствен план, за да се промени предназначението на територията или за да се изградят определени обекти. Поради това, важна стъпка в планирането на територията на общината е изготвяне на Общ устройствен план. Общият устройствен план е основа за цялостното устройство на територията на общината, на части от нея или на отделни населени места с техните землища. Предвижданията на общите устройствени планове, с които се определят общата структура и преобладаващото предназначение на териториите, видът и предназначението на техническата инфраструктура и опазването на околната среда и обектите на културно-историческото наследство, са задължителни при изготвянето на подробните устройствени планове. 

Подробните устройствени планове определят конкретното предназначение и начин на устройство на отделните поземлени имоти, обхванати от плана. Предвижданията на подробните планове са задължителни за инвестиционното проектиране. Плановете за посочените населени места в общината ни са на хартиен носител и тяхното многогодишно използване е довело до амортизацията им. Крайно необходимо е вече подновяване на картния материал на хартиен носител, както и цифровизиране (на електронен носител) на плановете, за да могат да се използват.
Изготвянето на ОУП е една продължителна процедура, чийто резултат ще бъде определящ по отношение на готовността на Община Златоград да реагира своевременно на очертаващите се и вече извършени промени в законодателството.

При наличие на необходимото финансиране ще бъде изработен Общ устройствен план и цифровизирана информацията от Подробните устройствени планове.
 Приети и одобрени Подробни устройствени планове имат следните населени места:

· Град Златоград разполага със Застроителен и регулационен план и  кадастрална карта;
· Село Старцево разполага със Застроителен и регулационен план; 

· Село Ерма река разполага със Застроителен, регулационен и кадастрален план; 

· Село Долен разполага със Застроителен и регулационен план. Махалите Станкова и Дуганица не разполагат с кадастрална карта и устройствен план;
· Село Аламовци разполага със Застроителен, регулационен и кадастрален план. 
Значимо място в политиката ми за управление на общината ще продължи да заема доизграждането, рехабилитацията и реконструкцията на ВиК мрежи в населените места на Община Златоград. 

Водоснабдителните и канализационните системи и съоръжения, като основни елементи на техническата инфраструктура, оказват съществено влияние за благоустрояване на населените места. Поради това, че и през новия програмен период на Оперативна програма околна среда (2015-2020), отново се залагат инвестиции само за агломерации с над 10 000 еквивалент жители, реализацията на управленската ми политика за подобряване на инфраструктурата във Вик сектора ще търся чрез поетапно финансиране, чрез Предприятието за управление на опазване на околната среда, както и чрез приоритетно финансиране на екологични обекти от Националния бюджет и други донорски програми.

За реализацията на обект „Доизграждане, реконструкция и рехабилитация на водоснабдителна и канализационна мрежа на гр. Златоград” е налице пълна проектна готовност и неговата реализация е една от приоритетните ми задачи за изпълнение в настоящия управленски мандат.  

За продължаване на политиката ми за подобряване на инфраструктурата във ВиК сектора в малките населени места в общината ще съсредоточа усилия върху извършане на необходимите прединвестиционни проучвания,  проектиране и/или актуализация на инвестиционни проекти, както и поетапна реализация на проект „Доизграждане, реконструкция и рехабилитация на водоснабдителна и канализационна мрежа с ПСОВ в с. Старцево, Община Златоград”, основаващ се на изготвеното прединвестиционно проучване през 2011г. от инж. Ангел Марков. Ще се търсят възможности за финансиране на прединвестиционно проучване и работен проект за  обект „Допълнително водоснабдяване на м. Станкова и м. Доганица, с. Долен, Община Златоград”.

През изминалите години положихме големи усилия да благоустроим населените места като използвахме различни източници на финансиране. Изграждането на международната транспортна връзка, усиленото развитие на туризма и превръщането на Златоград в устойчива и предпочитана туристическа дестинация, води до увеличаване на туристо и пътнико потока, което от своя страна изправя общинското ръководство пред отговорността да подобрява непрекъснато визията на Златоград. 
С идея да се поделят отговорностите, свързани с реконструкция на ВиК мрежата в Община Златоград, бяха реализирани проекти по ПРСР, с помощта на които се подобри качеството на услугите, предоставяни от ВиК дружеството по населените места в общината. Със същата идея бяха заложени средства в общинския бюджет за закупуване на материали, които да бъдат използвани от ВиК ЕООД, Район Златоград, за подмяна на водопроводната мрежа в гр. Златоград.

За съжаление много са случаите на неспазване, от страна на ВиК ЕООД, Район Златоград, на разпоредбите на чл.19, ал.5 от Наредба №1 за опазване на обществения ред, хигиената и естетическия вид на населените места и на общинската собственост в Община Златоград, като след отстраняване на аварията по водопроводната и канализационна система и нарушаване на уличната настилка, не се възстановяват незабавно уличните настилки в първоначалния им вид. 
Партньорството е двустранен процес и коректното сътрудничество изисква спазване на разписани правила. Местната власт, заедно с всички публични институции е длъжна да защитава интересите на местните жители.  

Уверен съм, че съвместните ни мероприятия ще продължават да се реализират, основавайки се на взаимния интерес и винаги в полза на жителите на Община Златоград. Но е необходима реформа.   

Като представител на Община Златоград в Асоциацията по ВиК, за обособената територия на оператор „ВиК” ЕООД гр. Смолян, смятам остро да поставя въпроса с липсата на осигурено финансиране за реализиране на инвестиционните намерения на общините за подобряване на ВиК инфраструкурата в населените места по 10 000 еквивалент жители, каквито са по-голямата част от населените места в Област Смолян. 

В тази връзка, считам че е необходимо да се вземе регионално решение за планово приоритизиране на проблемите във ВиК сектора за обособена територия Смолян, произвеждане на решения на Общото събрание на Асоциацията за реализация на конкретни инвестиционни намерения по общини и отправяне на искания за осигуряване на целевото им финансиране за програмен период 2014-2020 г.

Необходимо е да се засили контролът върху изготвянето на инвестиционната програма на „ВиК” ЕООД гр. Смолян, както и върху начина на разпределението на средствата по общини за поддръжка, ремонт и/или изграждане на нови канализационни или водоснабдителни мрежи за съответната бюджетна година. Считам, че Асоциацията по ВиК има пълните права да оказва контрол и да гарантира прозрачност пред общините за процеса на планиране на инвестиционната политика на „ВиК” оператора, политика, която като представител на местната власт в Асоциацията по ВиК ще държа да се съгласува с общините и да се изпълнява.

Управлението на отпадъците на общинско ниво е приоритет, който ще продължа активно да развивам и усъвършенствам, не само в отговор на новите изисквания към местните власти от страна на националното и европейското законодателство.

Утвърждаването на Община Златоград като предпочитана туристическа дестинация, успешното ѝ развитие през последните години като териториална структура, предлагаща все по-добри условия за живот, налагат по-големи отговорности за съхраняване на чистотата ѝ, не само пред местната власт, но и пред всеки един жител на общината. 

„Заедно можем повече - осъзната обща отговорност за преминаване от смесен тип към разделно събиране на отпадъците” ще бъде акцентът на управленската ми политиката за отпадъците в мандат 2014-2019. За реализацията ѝ предстои изпълнението на:

· Придобиване на собственост и обособяване на общинска площадка за временно съхранение на разделно събраните отпадъци до предаването им за последващо оползотворяване;

· Създаване на организация за разделно събиране на отпадъците на ниво домакинство и изготвяне на график за събирането им по отпадъчни потоци;

· Сключване на договори с лица, притежващи съответните разрешителни по реда на ЗУО за последващо съхранение, повторно оползотворяване и/или рециклиране на разделно събраните отпадъци по отпадъчни потоци;

· Изготвяне на прединвестиционно проучване, проектиране и изпълнение на обект  „Общинска площадка за компостиране на биоразградими зелени отпадъци”;

· Актуализиране на работен проект и реализация на обект „Претоварна станция на Община Златоград”, чиято прогнозна стойност е 1 848 329 лв. ”. Срокът за изпълнението на този проект зависи от  стартирането на съответната програма за финансиране;
· Изготвяне на прединвестиционно проучване и работен проект за изграждане на обект „Инсталация за производство на пелети от дървесни отпадъци»;
· Реализация на информационна кампания за въвеждане на разделно събиране на отпадъците.

В управленски мандат 2015-2019 ще продължа активната си политика за  управление на отпадъците на регионално ниво. Така, както и в предходните мандати ще настоявам в работата на Регионалното сдружение да се провежда адекватна, гъвкава и надграждаща регионална политика за реализация на начертаната вече стратегия, а именно:
· Осигуряване на финасиране по европейски програми и/или национално финансиране на поетапната реализация на обект „Разширение на регионалното депо в гр. Мадан”. Това ще позволи, от една страна да извършим необходимите действия за осигуряване на допълнителен капацитет на депото, без това да се отразява в бъдещ период върху размера план-сметките за издръжка на дейностите по управление на отпадъците по общини и от друга, изпълнение на регионалните задължения на общинските власти;
· Предриемане на действия от местните власти на трите общини за изграждане на ефективни интегрирани системи за разделно събиране на отпадъците и постигане на конкретните цели до 2020 година.
ЗЛАТОГРАД – ВЪЗМОЖНОСТ И ЗА ТЕБ….
През последните осем години местната власт положи много усилия за подобряване визията на Община Златоград. Резултатите от тези усилия са видими и са в основата на местното икономическо развитие. 
Въпреки че местната ни икономика е силно повлияна от процесите, които наблюдаваме на национално ниво и по-специално от стресиращата тенденция на увеличаване на миграцията, предимно на млади хора и семейства в активна репродуктивна и трудоспособна възраст,  смятам че в Община Златоград има още доста неизползвани потенциали и възможности за развитие. Основните предизвикателства, на местно ниво, пред младите хора и тези в трудоспособна възраст, са свързани с възможността за осигуряване на работни места, като фактор с най-голямо влияние за задържане на населението в общината. От тази гледна точка е изключително важно да се създадат условия за осигуряване на работни места, адекватни на професионалната квалификация, както и да се въведат стимули за младите предприемачи. Предприемаческата култура сред младите хора е неразвита, а достъпът до информация, консултантски услуги и финансиране на предприемачески инициативи, е все още ограничен. Освен това почти не се използват финансовите инструменти на Европейския съюз по Програма за развитие на селските райони и директните плащания към земеделските производители за стабилизиране на планинското земеделие и животновъдство. Все още не са достатъчно ефективни мерките за разработване на единен устойчив местен туристически продукт, основан на съществуващите реални ресурси за алтернативен туризъм. 
Много от възможностите за местно икономическо развитие са свързани и с оползотворяване на геотермалното находище за балнеология, което ще осигури сериозен приток на туристи в масов и атрактивен туристически сегмент. Много е важно, в този бранш, да се активира частния интерес. 
Затова, през настоящия мандат, се ангажирам със създаване на благоприятна среда и обособяването на структура за насърчаване и консултиране на икономическата активност, предприемаческия дух и инициатива, кариерното развитие и професионалната реализация, с цел стартиране и развитие на собствен бизнес, не само на младите хора, а и на всички местни жители в трудоспособна възраст с идея за развитие.  
Младите хора са носители на новаторски идеи и аз се надявам такива идеи да се реализират и в Община Златоград. 
Общинската ни икономика има нужда от обновяване на производствените мощности и въвеждане на иновативни решения, с оглед създаване на икономически конкурентноспособни фирми. А т.нар. местни инициативни групи (МИГ) са една добра възможност за стартиране, обновяване и иновативно управление на собствен бизнес, както и възможност за професионално развитие на хората с по-високо образование. През настоящия мандат ще съсредоточа усилия в изграждането на активна местна инициативна група с реална и действаща стратегия за местно развитие, която да управлява значителен финансов ресурс, необходим за реализиране на доказано ефективни предложения на местното население. 

Натрупаният опит и практика от предходните ми мандати откроиха значимостта от активиране на местния бизнес и дори неговото сдружаване за постигане на оптимални резултати за развитие на икономиката ни. 
През настоящия мандат ще следвам стратегии за развитието на икономическите дейности в Община Златоград, които са подчинени на подобряване на икономическите показатели. Основно ще концентрирам усилия в най-важните и характерни, за социалната роля на общината, дейности: сдружаване и изграждане на публично-частни партньорства; обединение на усилията между държава и община за приоритетни икономически дейности; подобряване на инфраструктурните условия за развитие на местната икономика. 
Златоград вече е част от културно-историческите маршрути на България, като по този начин се очаква той да стане по-атрактивен и разпознаваем на международния пазар. Това дава възможност общината ни да се популяризира и извън пределите на България.
Търсейки варианти за обединяване на усилията на всички, които имат интерес Златоград да се развие, смятам да приложа през мандата си една нова инициатива и да организирам Съвет на кметовете. Идеята ми е в рамките на този Съвет да каня свои предшественици на ежегодна среща, за да бъдат дискутирани приоритетни въпроси и теми. Предвиждам Съветът на кметовете да се провежда всяка година в деня на българската община или около него. Целта на инициативата е да се създаде нова традиция на приемственост в кметската институция, търсене възможности за съживяване на родния край и формиране на конструктивен диалог и обмяна на опит и идеи. 
Със същата идея, да обединим усилия за развитието на Златоград, може да се поканят на гости на Кмета на Община Златоград, успели, извън границите на страната ни, златоградчани.
ОСИГУРЯВАНЕ НА КАЧЕСТВЕНИ СОЦИАЛНИ УСЛУГИ, ОБРАЗОВАНИЕ, ЗДРАВЕОПАЗВАНЕ

Голяма част от дейността на кмета се оценява през призмата на социалните и здравни услуги. В продължение на осем години, социалната политика на Община Златоград е една от приоритетните дейности за местната власт. Защото социалната политика е без алтернатива и по време на криза. Предоставяните социални услуги са в отговор на установени потребности на фиксираните рискови групи и нуждаещи се лица в общността и интересът към тях е значителен, затова и тенденцията е те да се разширяват. Развитието на успешна политика в областта на социалните услуги, предоставяни в Община Златоград, е важен показател за съпричастността към трудностите на социално уязвимите групи от обществото ни.  Основните насоки в тази област се фокусират върху услугите и грижата за хората със специфични потребности, техните семейства и обкръжаваща ги среда.  
В резултат на постигането на набелязаните цели в Общинската стратегия за развитие на социалните услуги 2011-2015, са създадени условия за устойчиво подобряване на качеството на живота и жизнения стандарт на рисковите групи и общностите в неравностойно положение. Но за да бъдат обхванати всички рискови групи, за да се избегне социалната изолация и да се засили превенцията с цел непопадане в рискови групи, е необходимо и наложително надграждането на социални услуги, които се предоставят на територията на общината ни. Поради големия интерес към съществуващите социални услуги, през настоящия мандат предвиждаме увеличаване на капацитета им. Много търсена, от потребителите и техните близки, е услуга „Личен асистент”, която подкрепя задържането на хората в семейна среда. За съжаление достъпът до нея е ограничен, а желаещите са все повече. Затова ще продължава търсенето на алтернативи на програмата. Рискова група, която все още е необхваната и не се предлага подходяща социална услуга са възрастните хора в пенсионна възраст и старите хора над 65 годишна възраст. В своята програма, при наличие на възможности за финансиране на социални проекти и услуги, залагам това, което Община Златоград предвижда в Общинския си план за развитие 2014-2020 г., а именно изграждането на Дневен център за възрастни хора и Дневен център за стари хора. Центровете ще предлагат комплекс от социални услуги, свързани с цялостното обслужване на потребителите през деня, както и организиране на свободното им време. За нуждите на самотни лица, лица с психични проблеми или с лека и средна степен на умствена изостаналост се предвижда изграждане и на „Защитено жилище” и /или „Център за настаняване от семеен тип”. В обхвата на предоставяните социални услуги е заложена и идеята за малък дом за самотни възрастни хора. 
Ще продължим да предоставяме топъл обяд на нуждаещите се наши съграждани, като до края на своя мандат ще ангажирам ресурс за изграждане на помещение за нуждите на обществената трапезария.

На територията на Община Златоград освен центровете, предоставящи социални услуги в общността, развиват дейност и четири неправителствени организации на хора с увреждания. И през настоящия мандат ще положа усилия за надграждане на постигнатите резултати, свързани с привличането на потребителите на социални услуги в работата на местната власт. Защото по този начин се защитават интересите на потребителите, упражнява се обществен контрол върху системата, могат да се генерират ценни идеи и сполучливо да се разрешат проблеми.    
ОБРАЗОВАНИЕ

Независимо, че образованието е определено като обект на държавната политика, то е една от най-важните дейности в общината, която засяга значителна част от населението. Няма община, която да не е съпричастна към образованието и възпитанието на децата си. През настоящия мандат е изключително важно, съвместно с Общинския съвет, успешно да повлияем върху развитието на средното образование в общината ни, независимо от законовите ограничения. Понеже осигуреното от държавата финансиране на образованието не отговаря на реалните условия, основно в малките общини, в които броят на децата продължава да намалява, съвместно с директорите на учебни и детски заведения, както и с подкрепата на общинските съветници, ще продължим да инвестираме в качествено образование, като най-важна инвестиция в бъдещето. 
Качественото образование също изиква реформа. Основните проблеми на съществуващата ни училищна мрежа са свързани с демографската криза в общината. Въпреки че е постигната устойчивост в развитието на образователната система, чрез създаване на оптимална мрежа от училища и децентрализирано финансово управление, отрицателните демографски процеси и застаряване на населението водят до проблеми със сериозни социални измерения, свързани преди всичко с намаляване на броя на децата в предучилищна и училищна възраст. Наблюдава се тенденция към намаляване на броя на учащите на един преподавател без промяна в качеството на образование. При запазване и евентуалното засилване на тази негативна демографска картина през следващите години може да се наложи реализацията на мерки за по-нататъшно преструктуриране на училищната мрежа. Така че образователната система в общината да се развива с разбирането, че подрастващите са главната ценност в нея, чрез съхраняване на добрите традиции и отваряне към високотехнологичните новости. 
Според обективно проучване на актуалното състояние на мрежата от общински училища на територията на Община Златоград,  липсва обвързаност с изискванията на пазара на труда при дадената социално-икономическа характеристика. От тази гледна точка е необходима по-тясна връзка между местния бизнес и училищата с цел изясняване на потребностите и подготовка на съответни специалисти, както и проучване сред местния бизнес за  необходимостта от определени професии и възможностите за утвърждаването им като „защитени професии” по смисъла на  ЗАКОНА за професионалното образование и обучение.

През изминалия мандат вложихме значителен финансов ресурс за подобряване на енергийната ефективност на училищни сгради. През настоящия мандат ще продължим с въвеждането на енергоефективни мерки в училищата, като ще реконструираме котелно и отоплителните системи в сградите на златоградските училища и ще санираме училището в с. Долен.
Община Златоград организира и дофинансира дейността в детските градини и детската ясла, стремейки се да приближи в максимална степен тази услуга до потенциалните й потребители. За тази цел е важно да се намери точния баланс между размера на таксата, интересите на общината и на родителите! В противен случай съществува риск нереалистично ниският размер на таксата за ползване на детските заведения да намали възможностите на общинския бюджет за финансиране на други не по-малко важни дейности и услуги.
Един от най-добрите начини за популяризиране качествата на образователната система в общината ни и повишаване на привлекателността на Община Златоград като възможност за живеене и развитие, е непрекъснатото стимулиране на даровити деца и младежи  и подпомагане участието им в различни мероприятия, конкурси, състезания, национални и международни прояви в областта на младежката политика, науката, изкуството и спорта. 
Популяризирайки Община Златоград ще се създадат и условия за използване на  потенциала ни за организиране на спортни лагери на отбори, развиващи дейност в различни сектори на спорта.
Изключително важно за местната власт е младите хора активно да се включат в обществения и политически живот (доброволческа дейност в полза на обществото, екологична дейност, здравословен начин на живот, социални дейности, утвърждаване на национални традиции) и да партнират на  местната власт при вземането на значими решения. 
Срещите с младите хора винаги са били полезни за мен и през настоящия мандат се надявам една моя инициатива да се превърне в традиция, а именно, всяка година, в навечерието на Празника на Златоград, да стимулирам младежки дебат на тема: „Златоград през погледа на младите хора”.   
Освен възможност за генериране на нови, интересни и благодатни идеи, се надявам, че чрез подобни инициативи, както и чрез засилената дейност на МКБППМН ще съдействаме за ограничаване на противообществените прояви и агресия сред подрастващите. 

ЗДРАВЕОПАЗВАНЕ

Преимущество за цялата община е наличието на Многопрофилна болница за активно лечение, която обхваща обслужването на населението и от съседните община: Кирково и Неделино. В общинската болница е налична достатъчна осигуреност с болнични легла, а материално-техническата база е в задоволително състояние. В същото време е затруднен достъпът до специализирана медицинска помощ, поради липса на специалисти и са налице трайно незаети практики за първична медицинска помощ в селата на общината. 
Натрупаният опит и практиката от предходните ми мандати откроиха ясно идеята да се мисли в посока реализиране на сътрудничество с по-голяма областна болница, което сътрудничество да осигури добър и ефективен достъп до специализирана медицинска помощ на жителите от нашата община. Такова сътрудничество не само ще предостави качествени здравни услуги на нашите съграждани, но и ще бъде гарант за ефективно функциониране на здравното ни заведение. Необходимо е да се дискутира в по-широк кръг от хора тази идея, за да може да се намери оптималното решение, което да гарантира равнопоставен достъп до здравни грижи за всички граждани на общината! Важно е „спасяването” на общинската болница и покриването на огромните нужди на лечебното заведение, да не лиши останалите общински дейности от финансиране. Защото здравеопазването се финансира, преди всичко, чрез здравните осигуровки на гражданите, а не чрез местните данъци и такси.
АДМИНИСТРАТИВНО ОБСЛУЖВАНЕ НА НАСЕЛЕНИЕТО

Добре функциониращата администрация е от ключово значение за осигуряване на ефективност на управлението и ефикасност на публичните разходи. Изискванията на обществото към качеството на получаваните административни услуги стават все по-големи. Все по-често гражданите поставят необходимостта техните проблеми да бъдат във фокуса на целия административен процес и максимално да се облекчи достъпът до услугите, предостаяни от администрацията. 

За подобряване на качеството на административното обслужване, смятам че е важно да се продължи процеса на усъвършенстване на електронните услуги, предоставяни от общината.
Необходимо е да се извърви дълъг път, за да се изгради т.нар. «цифрова администрация», но съм оптимист, че до края на мандата ще успеем, чрез съответната оперативна програма, да предостави цял набор от административни услуги по електронен път. 
Официалната интернет страницата на Община Златоград ще продължава да информира обществеността за случващото се в общината. За популяризиране на дейността на местната власт ще се ползват и възможностите на социалните мрежи, а там, където е ограничен достъпът до интернет информацията до гражданите ще достига чрез «ВестникЪТ на Община Златоград». Така новините ще достигат до по-широк кръг заинтересовани лица.
Модерното обслужване и приветливата администрация са лицето на общината пред гражданите и основен фактор за степента на доверие към местната власт! 

